DOKUMENT TA’ ĦIDMA TAL-PERSUNAL TAL-KUMMISSJONI SOMMARJU EŻEKUTTIV TAL-VALUTAZZJONI TAL-IMPATT Li jakkumpanja d-dokument Proposta għal Direttiva tal-Parlament Ewropew u tal-Kunsill dwar il-qafas ġuridiku tal-Unjoni għal ksur doganali u sanzjonijiet /* SWD/2013/0513 final */





DOKUMENT TA’ ĦIDMA TAL-PERSUNAL TAL-KUMMISSJONI SOMMARJU EŻEKUTTIV TAL-VALUTAZZJONI TAL-IMPATT Li jakkumpanja d-dokument Proposta għal Direttiva tal-Parlament Ewropew u tal-Kunsill dwar il-qafas ġuridiku tal-Unjoni għal ksur doganali u sanzjonijiet 1. IL-PROBLEMA Il-leġiżlazzjoni doganali li tirreferi għall-kummerċ ta' merkanzija bejn it-territorju doganali tal-Unjoni u pajjiżi terzi hija kompletament armonizzata u nbniet f’Kodiċi Doganali Komunitarju (CCC) sa mill-1992. Riforma maġġuri ta’ dan il-Kodiċi twettqet fir-Regolament (KE) Nru 450/2008 tal-Parlament Ewropew u tal-Kunsill ta’ April 2008 li jistabbilixxi l-Kodiċi Doganali Komunitarju (Kodiċi Doganali Modernizzat), li issa se jiġi riformulat bħala l-"Kodiċi Doganali tal-Unjoni", li għandu l-għan li jadatta l-leġiżlazzjoni doganali għall-ambjent elettroniku doganali u kummerċjali, sabiex tiġi promossa aktar armonizzazzjoni u applikazzjoni uniformi tal-leġiżlazzjoni doganali, kif ukoll biex l-operaturi ekonomiċi tal-Unjoni jiġu pprovduti bl-għodod adegwati biex jiżviluppaw l-attivitajiet tagħhom f’ambjent ta’ negozju globali. Madankollu, minkejja l-fatt li l-leġiżlazzjoni doganali hija armonizzata b'mod sħiħ, l-infurzar tagħha, li jiżgura konformità mar-regoli doganali u impożizzjoni legali ta’ sanzjonijiet, jaqa’ taħt il-leġiżlazzjoni nazzjonali tal-Istati Membri. Għaldaqstant, l-infuzar tal-leġiżlazzjoni doganali ssegwi 27 sett ġuridiku differenti ta’ regoli ta' sanzjoni u tradizzjonijiet amministrattivi jew ġudizzjarji differenti. Dan ifisser li l-ksur doganali għal ċerti obbligi li jinħolqu mil-leġiżlazzjoni doganali armonizzata tal-UE jiġu penalizzati b’sanzjonijiet li jvarjaw fin-natura u s-severità skont l-Istat Membru li huwa kompetenti għalih. Il-ġestjoni effettiva tal-Unjoni Doganali, il-kisba ta’ kondizzjonijiet ekwi għall-operaturi ekonomiċi li jaġixxu fis-Suq Intern u l-implimentazzjoni xierqa ta’ ċerti politiki tal-Unjoni (politika ambjentali, agrikola, eċċ.) jiddependi ħafna fuq l-infurzar omoġenju tal-leġiżlazzjoni doganali mill-Istati Membri. Illum, din l-implimentazzjoni tiddependi fuq struttura kumplessa ta' 27 ordinament ġuridiku u tradizzjonijiet amministrattivi jew ġudizzjarji differenti. Fuq livell internazzjonali dan ħoloq xi kwistjonijiet fil-passat, li jikkonċernaw il-konformità tal-Unjoni mar-regoli tad-WTO fir-rigward tal-implimentazzjoni uniformi tar-regoli doganali. Barra minn hekk, l-implimentazzjoni u l-infurzar komuni tal-leġiżlazzjoni doganali huma importanti fir-rigward tat-trattament ugwali bejn l-operaturi ekonomiċi. Dan għandu impatt prattiku fuq l-aċċess ta’ simplifikazzjonijiet doganali permezz tal-istatus ta’ Operatur Ekonomiku Awtorizzat u simplifikazzjonijiet ekwivalenti, minħabba li dawn jiddependu ħafna fuq il-profil ta' “konformità” tal-operatur ekonomiku. Jekk dan il-profil ikun differenti biss minħabba l-leġiżlazzjoni doganali nazzjonali, l-aċċess ugwali għal dawn is-simplifikazzjonijiet jista' jiġi pperikolat. 2. MIN HUWA AFFETTWAT MILL-PROBLEMA IDENTIFIKATA? L-Operaturi ekonomiċi tal-Unjoni li jittrattaw id-drawwiet fin-negozju tagħhom ta’ kuljum huma l-aktar affettwati minħabba l-fatt li teżisti 27 sistema differenti li tinforza l-liġi doganali tal-Unjoni. Huma dawn li jiffaċċjaw in-nuqqas ta’ ċertezza ġuridika, li tirriżulta mid-differenzi tas-sistemi ġuridiċi tal-Istati Membri relatati mat-trattament tal-ksur tal-liġi doganali tal-Unjoni. L-amministrazzjonijiet doganali tal-Istati Membri jistgħu ma jitħallewx "jaġixxu daqslikieku kienu jikkonsistu f'amministrazzjoni waħda” minħabba n-nuqqas ta’ metodu tal-Unjoni rigward it-trattament ta’ ksur doganali u sanzjonijiet. Din id-differenza tista' toħloq nuqqas ta’ fiduċja bejn dawn l-amministrazzjonijiet doganali. 3. SUSSIDJARJETÀ Sakemm l-Unjoni għandha kompetenza esklussiva, il-prinċipju tas-sussidjarjetà ma japplikax f’konformità mal-Artikolu 5(3) tat-TUE. Fil-każ li tiġi proposta azzjoni leġiżlattiva fil-qasam kriminali, wara r-riżultati tal-valutazzjoni tal-impatt, din tkun taqa' taħt l-Artikolu 83 (2) tat-TFUE. Minħabba li dan l-artikolu jikkonċerna kompetenza kondiviża (skont l-Artikolu 4(2) (j) tat-TFUE), trid tingħata attenzjoni speċjali lill-prinċipju tas-sussidjarjetà, skont liema prinċipju l-Unjoni għandha tilleġiżla biss meta l-iskala jew l-effetti tal-miżura proposta jistgħu jintlaħqu aħjar fil-livell tal-Unjoni. Minħabba li l-għan tal-azzjoni proposta huwa l-approssimazzjoni tal-leġiżlazzjoni ta' sanzjoni doganali fl-Istati Membri kollha, l-Unjoni biss hija f’pożizzjoni li tiżviluppa dan permezz ta’ leġiżlazzjoni vinkolanti. Barra minn hekk, fil-każ speċifiku aħna ninsabu f'qasam ta' politika armonizzata b'mod sħiħ (l-unjoni doganali) b’regoli armonizzati għal kollox, li l-implimentazzjoni effettiva tagħhom tiddetermina s-sempliċi eżistenza tal-unjoni doganali. 4. OBJETTIVI L-objettiv ġenerali ta’ din l-inizjattiva huwa li jiġu żgurati implimentazzjoni u infurzar b'mod effettiv tal-liġi fl-unjoni doganali tal-Unjoni. B’mod partikolari, l-inizjattiva għandha l-objettivi speċifiċi li ġejjin: (1) Tiżgura aktar konformità mal-obbligi internazzjonali tal-Unjoni. (2) Tipprovdi għal qafas tal-Unjoni għal infurzar uniformi tal-leġiżlazzjoni doganali fir-rigward ta’ ksur doganali u sanzjonijiet. (3) Ittejjeb il-kondizzjonijiet ekwi għall-operaturi ekonomiċi fl-Unjoni doganali. L-objettivi speċifiċi elenkati taħt (2) u (3) hawn fuq jeħtieġu l-kisba tal-objettivi operattivi li ġejjin: · Uniformità rigward l-elementi li jwasslu għal sanzjoni madwar l-Unjoni Doganali (jiġi żgurat li l-istess tip ta’ mġiba li tikkostitwixxi ksur ta’ regola doganali waħda jew aktar tikkwalifika għall-istess tip ta’ ksur). · Tinkiseb skala komuni ta’ sanzjonijiet għal kull tip ta’ ksur doganali fl-Istati Membri kollha tal-UE. · Jitnaqqsu l-ispejjeż u l-ostakoli assoċjati mal-eżistenza ta’ ksur doganali u reġimi ta' sanzjonijiet għal kumpaniji biex jinvolvu rwieħhom f’formalitajiet doganali fi Stati Membri oħra. 5. GĦAŻLIET TA’ POLITIKA Għażla ta' politika A – Xenarju bażi (ma jsir xejn) Fis-sitwazzjoni attwali, il-leġiżlazzjoni doganali tal-Unjoni hija armonizzata b'mod sħiħ. Madankollu, kull Stat Membru għandu r-reġim tiegħu stess tas-sanzjonijiet doganali tal-Unjoni. L-Istati Membri se jkomplu jiżguraw l-infurzar tal-obbligi doganali permezz ta’ regoli nazzjonali u l-linji gwida tal-AEO se jipprovdu gwida dwar l-interpretazzjoni tal-kriterji li jippermettu l-aċċess għall-istatus ta’ AEO, iżda mingħajr ebda effett vinkolanti. Għażla ta' politika B – Miżura leġiżlattiva fil-qafas ġuridiku fis-seħħ tal-UE F’din l-għażla l-Kummissjoni tipproponi li temenda l-leġiżlazzjoni doganali tal-Unjoni fis-seħħ permezz ta’: · l-enumerazzjoni tat-tipi ta’ sanzjonijiet amministrattivi (mhux kriminali), · id-definizzjoni estiża tal-kriterju ta’ "rekord ta’ konformità ma’ rekwiżiti doganali" li jiġu ssodisfati minn persuni li japplikaw għal status ta’ AEO u/jew diversi simplifikazzjonijiet doganali Għażla ta’ politika C – Miżura leġiżlattiva dwar l-approssimazzjoni tat-tipi ta’ ksur doganali u sanzjonijiet mhux kriminali Din il-miżura leġiżlattiva tistabbilixxi nomenklatura komuni ta’ ksur doganali mhux kriminali bbażata fuq l-obbligi mil-leġiżlazzjoni doganali tal-Unjoni u lista ta’ sanzjonijiet fi skala komuni relatati ma’ kull ksur partikolari. Għażla ta’ politika D – Żewġ miżuri leġiżlattivi separati bil-għan ta' approssimazzjoni ta’ ksur doganali kemm kriminali kif ukoll mhumiex u sanzjonijiet. Din l-għażla tmur lil hinn mill-Għażla C sal-punt li tinvolvi kemm il-miżura leġiżlattiva tal-Għażla C kif ukoll miżura leġiżlattiva oħra għall-approssimazzjoni ta’ reati u pieni doganali fil-qasam kriminali, u b’hekk twessa' l-ambitu tal-azzjoni. Għaldaqstant, din tinkludi l-ksur u l-offiżi doganali possibbli u tipprovdi għal approssimazzjoni taż-żewġ sanzjonijiet kemm kriminali kif ukoll dawk li mhumiex. Għażla eskluża – xenarju ta' “liġi mhux vinkolanti”: Toħroġ linji gwida dwar l-interpretazzjoni tal-kunċett ta’ konformità doganali Il-linji gwida dwar l-AEO ħarġu f’April 2012 u huma parti mill-miżuri ta' implimentazzjoni tal-leġiżlazzjoni doganali attwali. Għalhekk dawn saru parti mix-xenarju bażi u din hija r-raġuni għaliex din l-għażla ġiet finalment eskluża. 6. VALUTAZZJONI TAL-IMPATTI 6.1. L-Għażla ta' politika A – Xenarju Bażi Kull Stat Membru jissokta bis-sistema tiegħu ta' sanzjoni għal ksur doganali. Id-differenzi fl-infurzar tal-liġi doganali madwar it-territorju doganali tal-Unjoni ma jistgħux jitnaqqsu u r-riskju tal-limitazzjoni għat-trattament ugwali tal-operaturi ekonomiċi irrispettivament mill-Istat Membru fejn huma stabbiliti tkompli tkun realtà. 6.2. L-Għażla ta' politika B – Modifikazzjoni tal-leġiżlazzjoni attwali fil-qafas ġuridiku fis-seħħ tal-UE Id-differenzi fost is-sistemi doganali ta' sanzjoni tal-Istati Membri jittaffa minħabba li sanzjonijiet mhux kriminali għal ksur doganali jkunu l-istess madwar l-Unjoni. Bl-istess mod, il-limitazzjonijiet fuq it-trattament ugwali tal-operaturi ekonomiċi biex jaderixxu mas-simplifikazzjonijiet doganali jistgħu jkollhom tendenza wkoll li jitnaqqsu minħabba li l-kwalifikazzjoni ta’ “ksur serju u ripetut tar-regoli doganali”, kif ukoll “ksur ta’ importanza negliġibbli”, bħala elementi tar-“rekord ta’ konformità mar-rekwiżiti doganali”, mhux se tibqa’ f’idejn l-Istati Membri, iżda pjuttost definita fuq il-livell tal-Unjoni. Madankollu, id-deċiżjoni dwar liema tip ta’ mġiba hija meqjusa bħala ksur għal-leġiżlazzjoni doganali u tiġi penalizzata b’sanzjonijiet doganali mhux kriminali xorta tibqa' fil-kompetenza tal-Istati Membri, għaldaqstant it-trattament tal-operaturi ekonomiċi jibqa' differenti, skont l-Istat Membru kompetenti, li jfisser li b’din l-għażla mhux il-problemi kollha identifikati jkunu indirizzati (l-obbligi internazzjonali, l-implimentazzjoni ta’ politiki oħrajn, eċċ.). 6.3. L-Għażla ta' politika C – Miżura leġiżlattiva dwar l-approssimazzjoni tat-tipi ta’ ksur doganali mhux kriminali u sanzjonijiet Din l-għażla tiżgura leġiżlazzjoni aktar sempliċi u komuni, (sa fejn l-obbligi ewlenin u lista ta’ ksur se jkunu komuni u t-tip u l-iskala ta’ sanzjonijiet doganali se jkunu wkoll komuni) implimentazzjoni eħfef mill-Istati Membri u infurzar imtejjeb tal-liġi doganali. Kjarifika ulterjuri tal-“proporzjonalità” tas-sanzjoni se tinkiseb fis-sens li għadd ta’ ksur se jiġi penalizzat b’sanzjonijiet mhux kriminali. Il-ġbir f’waqtu ta’ dħul (riżorsi proprji) se jittejjeb bħala riżultat dirett ta' dak li ntqal hawn fuq (sejbien ta' ksur) anki minħabba r-rati ta’ konformità mtejba fid-dikjarazzjonijiet, billi r-riskju ta’ nuqqasijiet li jkun inħoloq minn leġiżlazzjoni nazzjonali diverġenti se jkun limitat. Il-konformità mal-obbligi tal-Unjoni skont id-WTO tissaħħaħ bl-eżistenza ta’ strument ġuridiku li permezz tiegħu tiġi stabbilita firxa komuni ta’ sanzjonijiet komuni għal ksur tar-regoli doganali tal-UE. Se jiġi żgurat trattament ugwali tal-operaturi ekonomiċi fir-rigward tal-aċċess tagħhom għall-istatus ta’ AEO u għas-simplifikazzjonijiet doganali, minħabba li jkun hemm inqas differenzi bejn l-Istati Membri fir-rigward tat-trattament ta’ ksur serju. B’dan il-mod l-interpretazzjoni tal-kriterju tal-“konformità mal-leġiżlazzjoni doganali” se jkun aktar uniformi. 6.4. L-Għażla ta' politika D – Żewġ miżuri leġiżlattivi separati bil-għan ta' approssimazzjoni ta’ ksur doganali mhux kriminali u sanzjonijiet fuq naħa u reati u pieni kriminali fuq in-naħa l-oħra Din l-għażla tibni, parzjalment, fuq dik preċedenti, b'hekk iżżomm il-benefiċċji kollha msemmija diġà fl-Għażla C, li magħha jista' jiżdied il-vantaġġ li jkollha azzjoni tal-UE fiż-żewġ oqsma ta' sanzjoni: il-qasam kriminali u dak li mhuwiex. Madankollu, jekk tkun meħtieġa l-azzjoni tal-Unjoni, il-leġiżlatur tal-UE jkun irid jiddeċiedi jekk humiex meħtieġa sanzjonijiet kriminali jew jekk sanzjonijiet amministrattivi komuni jkunux suffiċjenti. Il-bażi ġuridika għal din il-miżura leġiżlattiva fil-qasam kriminali -l-Artikolu 83(2) tat-TFUE - tibni fuq il-kunċett tal-liġi kriminali bħala għodda ultima ratio. Bħala tali, il-proposti tal-liġi kriminali bbażati fuq dan l-artikolu ġuridiku normalment se jkunu jindirizzaw oqsma fejn diġà jeżistu reġimi tas-sanzjonijiet tal-Unjoni mhux kriminali. F’dan l-istadju u f’dan il-każ partikolari ninsabu f'sitwazzjoni fejn l-ebda sanzjoni ma ġiet stabbilita fil-livell tal-UE. Għaldaqstant, m’hemmx evidenza biżżejjed għall-konklużjoni li liġi kriminali hija meħtieġa. Barra minn hekk, il-proposta riċenti dwar direttiva tal-PE u tal-Kunsill dwar il-protezzjoni tal-interessi finanzjarji tal-Unjoni permezz tal-liġi kriminali[1] tkopri parzjalment ċertu ksur doganali li għandu impatt fuq il-ġbir tar-riżorsi proprji. B'riżultat ta' dan, l-aħjar żmien biex jiġi vvalutat jekk azzjoni leġiżlattiva hijiex meħtieġa għal ksur doganali fil-qasam kriminali se jkun wara li l-miżura leġiżlattiva fil-qasam mhux kriminali tkun fis-seħħ u wara l-applikazzjoni tad-direttiva dwar il-protezzjoni tal-interessi finanzjarji tal-Unjoni permezz tal-liġi kriminali. 7. VALUTAZZJONI KOMPARATTIVA TAL-GĦAŻLIET It-tabella ta' hawn taħt ġiet provduta sabiex turi l-effikaċja ta’ kull għażla, u b’hekk tikkontribwixxi lejn l-analiżi tal-aktar waħda preferuta L-Għażliet || Impatti ekonomiċi || Impatti ambjentali || Kosti amministrattivi addizzjonali għall-Istati Membri || Il-Koerenza tal-Politika || Drittijiet Fundamentali || Valutazzjoni ġenerali A || 0 || 0 || 0 || 0 || 0 || 0 B || + || + || ++ || 0 || 0 || + C || +++ || ++ || ++ || +++ || ++ || +++ D || ++ || ++ || + || + || ++ || ++ Id-daqs tal-impatt meta mqabbel max-xenarju bażi (il-linja bażi hija indikata bħala 0): 0, l-ebda bidla mistennija mix-xenarju bażi, + sa +++, effett pożittiv mistenni li l-intensità tiegħu tintwera permezz tas-sinjali ta' żieda. 8. MONITORAĠĠ U EVALWAZZJONI · L-Istati Membri: se jipprovdu lill-Kummissjoni bi tweġibiet għall-istess każijiet ippreżentati fil-Grupp ta' Proġett dwar penalitajiet doganali sabiex tiġi evalwata l-effettività ta’ din l-inizjattiva. Barra minn hekk, l-Istati Membri se jipprovdu xi informazzjoni dwar kif qed jindirizzaw ir-rekord tal-konformità tal-operaturi ekonomiċi meta jagħtu aċċess għal simplifikazzjonijiet doganali u l-istatus ta’ AEO, u dejta ġenerali oħra bħal pereżempju dwar in-numru ta’ dikjarazzjonijiet depożitati, l-għadd ta’ sanzjonijiet imposti u l-ammont medju tagħhom. · L-operaturi ekonomiċi se jwieġbu għal kwestjonarju inklużi l-istess mistoqsijiet mit-tieni kwestjonarju użat biex jipproduċi dan ir-rapport u xi mistoqsijiet addizzjonali biex jiġi evalwat kif din l-inizjattiva seta' kellha impatt fuq titjib potenzjali ta’ kompetittività. [1] COM (2012)363/3